Hvornår stopper denne racisme?

Hvornår kan jeg blive accepteret af dette samfund, hvis jeg ikke har det rette udseende? Hvornår stopper folk med at se ned på mig, bare fordi jeg er mørk i huden? Hvornår kan jeg holde op med at vise et falsk smil til disse mennesker, som ser ned på mig? Hvornår kan jeg være mig selv, hvis folk altid har et behov for at komme med nedladende, grusomme og racistiske udtalelser til mig personligt, eller bag min ryg?

Jeg stiller de her spørgsmål til mig selv foran spejlet hver evig eneste dag med et par tårer løbende ned ad mine kinder samt et sæt røde øjne. Jeg er så træt af, at jeg ikke kan blive accepteret, fordi jeg har dette udseende. Men jeg har hverken bestilt mit udseende, min hudfarve eller mit hjemland.